**O b r a z l o ž e n j e**

uz prijedlog Odluke o izmjenama i dopunama Odluke o upravnim tijelima Grada Ivanca

1. ZAKONSKA OSNOVA

Sukladno članku 53. Zakona o lokalnoj i područnoj (regionalnoj) samoupravi („Narodne novine“ br. 33/2001, 60/2001, 129/2005, 109/2007, 36/2009, 125/2008, 36/2009, 150/2011, 144/2012, 123/2017, 98/2019, 144/2020) i članku 72. Statuta Grada Ivanca („Službeni vjesnik Varaždinske županije“, br. 21/09, 12/13, 23/13 – pročišćeni tekst, 13/18, 8/20, 15/21, 38/21 – pročišćeni tekst), za obavljanje poslova iz samoupravnog djelokruga jedinica lokalne i područne (regionalne) samouprave kao i povjerenih poslova državne uprave ustrojavaju se upravni odjeli i službe (upravna tijela).

Ustrojstvo i djelokrug upravnih tijela uređuje predstavničko tijelo svojom odlukom temeljem članka 35. točke 4. Zakona i članka 35. stavak 1. alineja 8. Statuta.

1. OCJENA STANJA I OSNOVNA PITANJA KOJA SE UREĐUJU ODLUKOM

Gradsko vijeće je donijelo Odluku o upravnim tijelima Grada Ivanca („Službeni vjesnik Varaždinske županije“ br. 5/13, 44/15, 6/17, 83/19), te su u vremenu od donošenja zadnjih izmjena i dopuna Odluke nastale promjene zakonskih propisa, odnosno doneseni su novi zakonski propisi i podzakonski akti za postupanje i usklađivanje akata nadležnih tijela, te je potrebno utvrditi okvir za učinkovito djelovanje uprave u skladu sa novi zakonskim određenjem i prilagođavanjem potrebama operativnog funkcioniranja postojećih upravnih tijela Grada Ivanca. Predložene Izmjene i dopune Odluke o upravnim tijelima Grada Ivanca usmjerene su na unapređenje upravnih kapaciteta te na bolju organizaciju javne uprave.

Modernizacija javne uprave te pružanje brzih i pouzdanih javnih usluga sastavni su dijelovi poticajne poduzetničke okoline i pretpostavka osiguranja boljeg životnog standarda svih građana. Jedno od načela javne uprave jest učinkovitost i djelotvornost, koja načela podrazumijevaju odnos uloženih javnih sredstava i rezultata ostvarenih njihovim trošenjem za načelo učinkovitosti, dok načelo djelotvornost zahtijeva da se obavljanjem tih poslova uspješno ispune unaprijed postavljeni ciljevi.

Praćenje sustava razvoja i upravljanja ljudskim potencijalima, koji sustav u jedinicama lokalne i područne (regionalne) samouprave i u državnoj službi, obuhvaća planiranje zapošljavanja, provedbu postupka zapošljavanja i uvođenja u službu, analizu i izradu opisa poslova radnih mjesta, kontinuiranu naobrazbu, ocjenjivanje rada i učinkovitosti, pokazalo je da se ne primjenjuju u cijeloj javnoj upravi Kada govorimo o Gradu Ivancu, broj službenika na neodređeno vrijeme u periodu 2014. godina - 2021. godina povećao se za 4, što je za navedeni period nedostatan broj, obzirom da se broj zaprimljenih predmeta u odnosu na 2014. godinu povećao za 97 %. Uočeno je konstantno povećavanje broja zaprimljenih predmeta te se taj trend nastavio i u 2022. godini.

Obzirom na širok spektar područja i djelatnosti koji su u nadležnosti javne uprave, posebice jedinica lokalne samouprave, bilo je nužno preustrojiti obavljanje postojećih poslova.

Prilagodba demokratskim načelima u obavljanju javnih usluga prema kojima su građani i poslovni subjekti aktivni sudionici, zahtijeva uspostavu novog odnosa između korisnika i uprave, čime se posljedično utječe na unapređenje kvalitete usluga javne uprave.

Ustrojstvo upravnih tijela Grada Ivanca razvijalo se sukladno potrebama u njezinoj nadležnosti odnosno potrebama prakse. Slijedom dosadašnjih izmjena i dopuna Odluke o upravnim tijelima Grada Ivanca, nakon posljednjih izmjena i dopuna ("Službeni vjesnik Varaždinske županije" br. 83/19), koje su stupile na snagu 19. prosinca 2019. godine, naknadno je iskazana potreba za njezinom izmjenom, prema gore navedenom. Radi se o potrebi daljnje ravnomjernije podjele poslova između upravnih tijela i rasterećivanja onih upravnih tijela koja su preopterećeni.

Iz prethodno navedenih razloga, predlažu se izmjene i dopune Odluke o upravnim tijelima Grada Ivanca na način:

a) da se poslovi:

- *iz samoupravnog djelokruga Grada u oblasti tehničke kulture i vatrogastva,*

*- izrade prijedloga općih i pojedinačnih upravnih i drugih akata radno-pravne naravi za sve službenike, namještenike i dužnosnike Grada i vodi brigu o svrsishodnom upravljanju ljudskim resursima,*

*- obavlja poslove uredskog poslovanja,*

*- obavlja poslove javne nabave,*

*- zaštite na radu, zaštite od požara, civilnu zaštitu i zaštitu i spašavanje,*

*- poslove održavanja informacijskih sustava, sustava komunikacije i on-line usluga građanima u okviru izgradnje e-uprave te osigurava sigurnost i zaštitu podataka, poslove upravljanja, nabave i održavanja računalnih i komunikacijskih resursa, brigu o funkcioniranju i strukturi web stranica, planiranja i provođenja edukacije za korištenje računalne opreme, programa i alata u radu,*

dodaju u djelokrug novo ustrojene službe te brišu iz djelokruga Upravnog odjela – izmijenjenog naziva - za lokalnu samoupravu i imovinu,

b) da se poslovi:

- *primanje pritužbi i predstavki građana na rad gradskih tijela,*

*- obavljanje poslova po propisima o pravu na pristup informacijama,*

dodaju u djelokrug novo ustrojene službe te brišu iz djelokruga Upravnog odjela za poslove gradonačelnika, te

c) da se poslovi:

1. davanja stručnih mišljenja o usklađenosti nacrta prijedloga općih i pojedinačnih akata koje druga upravna tijela upućuju na razmatranje i odlučivanje gradonačelniku i/ili Gradskom vijeću sa zakonom i pravnim sustavom, te davanje smjernica izrađivaču u doradi odnosno otklanjanju uočenih nezakonitosti i nepravilnosti;

2. praćenje propisa iz nadležnosti jedinice lokalne samouprave te upućivanje istih nadležnim upravnim odjelima radi daljnjeg postupanja;

3. obavljanje stručnih, normativno-pravnih i nomotehničkih poslova za druga upravna tijela Grada u pripremi nacrta prijedloga općih i pojedinačnih akata iz njihove nadležnosti;

4. obavljanje stručnih poslova za osiguravanje uvjeta za rad potrebnih u obavljanju dužnosti vijećnika;

5. upravni, stručni, normativno-pravni administrativno-tehnički poslovi vezani uz funkcioniranje i rad Gradskog vijeća, pripremu, organiziranje, sazivanje i održavanje te stručno i administrativno-tehničko praćenje sjednica Gradskog vijeća i njegovih radnih tijela; 6. savjetovanja gradonačelnika i njegovih zamjenika u pravnim pitanjima u okviru samoupravnog djelokruga Grada;

7. pripremanje općih akata i planova iz oblasti javne nabave, te ostali opći poslovi iz oblasti javne nabave za Grad Ivanec;

8. iz samoupravnog djelokruga Grada u oblasti tehničke kulture i dobrovoljnog vatrogastva;

9. izrade prijedloga općih i pojedinačnih upravnih i drugih akata radno-pravne naravi za sve službenike, namještenike i dužnosnike Grada i vodi brigu svrsishodnom upravljanju ljudskim resursima;

10. obavlja poslove uredskog poslovanja;

11. obavlja poslove javne nabave za sva tijela Grada;

12. poslove održavanja informacijskih sustava, sustava komunikacije i on-line usluga građanima u okviru izgradnje e-uprave te osigurava sigurnosti zaštitu podataka, poslove upravljanja, nabave i održavanja računalnih i komunikacijskih resursa, brigu o funkcioniranju i strukturi službenih web stranica, planiranja i provođenja edukacije za korištenje računalne opreme, programa i alata u radu;

13. primanje pritužbi i predstavki građana na rad gradskih tijela;

14. obavljanje poslova po propisima o pravu na pristup informacijama;

15. poslovi vezani uz zaštitu osobnih podataka;

16. u ovom se Odjelu obavljaju i drugi poslovi koji temeljem pozitivnih propisa ili po svojoj prirodi spadaju u njegov djelokrug,

utvrde kao poslovi novoustrojene službe Grada, a sve radi unapređenja upravnih kapaciteta te samim time rasterećenja i povećanju učinkovitosti zaposlenih.

Sukladno izloženom obrazloženju, predlaže se Gradskom vijeću Grada Ivanca donošenje predložene Odluke o izmjenama i dopunama Odluke o upravnim tijelima Grada Ivanca.

Upravni odjel za lokalnu samoupravu,

 imovinu i javnu nabavu